Johann Baptist Cramer
Store norske leksikon,Kunst og estetikk,Musikk,Klassisk musikk,Den klassiske musikkens historie,Klassisk musikk på 1800-tallet,Internasjonale klassiske komponister og verker på 1800-tallet
Johann Baptist Cramer var en tysk-engelsk pianist og komponist. Han var en av de ledende engelske klavervirtuosene i første halvdel av 1800-tallet, og er mest kjent for sine klaverpedagogiske verker.
Hans far var Wilhelm Cramer, fiolinist i det berømte orkestret i Mannheim. Ikke lenge etter Johanns fødsel flyttet familien til London. Johann viste klart anlegg for klaverspill, og faren satte ham i skole hos J. D. Benser, senere J. S. Schroeter og deretter hos den berømte Muzio Clementi. 13 år gammel, i 1784, ga Cramer sammen med Clementi en duo-konsert. Året etter begynte han teori- og komposisjonsstudier hos Carl Friedrich Abel (1723–1787).I 1788 la Cramer ut på en konsertturne i Tyskland med stor suksess. Da han kom tilbake til England i 1791, ble han rangert som en av de beste yngre pianistene i sitt hjemland. Cramer dro i 1799 ut på sin andre kontinentale konsertturné, men vendte året etter tilbake til England. Her begynte han på sin første av to serier med klaver-etuder, hans mest kjente verk og fremdeles mye brukt blant klaverstudenter. Han introduserte på denne tiden Ludwig van Beethovens klaversonater til det engelske publikum, og konsertene hans med verk av Johann Sebastian Bach og Wolfgang Amadeus Mozart gjorde stor lykke.I 1805 startet han et forlag, Cramer & Keyes, og i 1810 enda et nytt forlag med Samuel Chappell. Han var den som i England publiserte Beethovens 5. klaverkonsert, og han sies å være opphavsmannen til tittelen «Keiserkonserten». Cramer var også en av grunnleggerne av Philharmonic Society.I 1835, 64 år gammel, ga han en bejublet avskjedskonsert. Han bodde deretter i Paris i 10 år, vendte tilbake til London i 1745 og ble boende der til sin død.Johann Baptist Cramer fikk i sin levetid oppleve den betydelige forandringen som fant sted i den musikalske verden fra den klassiske epoken til den høyromantiske. Han konserterte både med Joseph Haydn og Franz Liszt. Cramers klaveretyder er teknisk mangfoldige og musikalsk verdifulle, i første rekke gjelder dette det store studie- og etydeverket Grosse praktische Pianoforte-Schule. Fremfor alt verdsatte Ludwig van Beethoven Cramers etyder svært høyt. De fleste av hans øvrige komposisjoner, som blant annet omfatter 8 klaverkonserter, en klaverkvartett, en klaverkvintett, 105 klaversonater samt en rekke andre klaververk, er glemt. Les mer i Store norske leksikon mannheimerskolen Musikk i Storbritannia og Nord-Irland musikk i klassisismen musikk i romantikken musikkpedagogikk